
Ер — туған жеріне 

Алыс және жақын шетелдерде, еліміздің түкпір-түкпірінде еңбек етіп жүрген бір топ солтүстікқазақстандық М.Қозыбаев атындағы Солтүстік Қазақстан мемлекеттік университетінде “Рухани жаңғыру” бағдарламасы аясында өткен “Жерлестер форумында” бас қосты.
Елбасы Нұрсұлтан Назарбаевтың “Болашаққа бағдар: рухани жаңғыру” атты бағдарламалық мақаласында белгіленген негізгі мақсаттарды жүзеге асыруға жаңа серпіліс беру, ғылым, білім, өнер, денсаулық сақтау, спорт салаларын және азаматтық бастамаларды күшейтуге ықпал жасауды көздеген шараға қатысушылардың арасында лауазымды тұлғалар, кәсіпкерлер, мәдениет және өнер қайраткерлері болды. Олардың барлығы да туған өлкені дамытуға үлестерін қосып жүрген азаматтар.
Алқалы жиын жоғары оқу орнының фойесінде ұйымдастырылған “Рухани жаңғыру” көрмесінен басталды. Құрметті меймандар бағдарламаның төрт негізгі кіші бағдарламалары – “Тәрбие және білім”, “Атамекен”, “Руxани қазына” және “Ақпарат толқыны” аясында жүзеге асырылып жатқан жобалармен танысты. Бұл жерде әр ауданның өкілдері тұрғындар мен қала қонақтарының назарына сәндік-қолданбалы қолөнер бұйымдарын, қару-жарақ, әшекейлер, қыш ыдыстар көрмесін ұсынды. Әсіресе, шараға қатысушылар 1920 жылы латын әліпбиінде жазылған құжаттарға қызығушылық танытты. Қабырға бойына жас қылқалам шеберлерінің туындылары, балалардың жіппен тоқып салған картиналары да жұртшылықтың көңілінен шықты. Көрмеде ұлттық салт-дәстүріміздің, мәдениетіміздің, өнеріміздің дамуына сүбелі үлес қосып жүрген шеберлердің ағаштан ойып жасаған, әрқайсысы өзіндік дизайнымен ерекшеленетін бұйымдары да аз болған жоқ.
“Абылай хан резиденциясы” мұражай-кешені директорының орынбасары Әсемгүл Қыдыбекова жалпыұлттық патриотизмнің негізі болатын “Рухани жаңғыру” бағдарламасының алты арнайы жобасының әрқайсысының ерекшелігін атап өтті.
Шара барысында қатысушылар мен қала қонақтары “Рухани жаңғыру” бағдарламасы ауқымында қолға алынған жобалармен танысты. Жалпы 2017-2022 жылдар аралығында облысымызда “Атамекен” және “Рухани қазына” бағдарламалары аясында екі республикалық шара мен 43 жоба, ал “Ақпарат толқыны” шеңберінде 282 жоба жоспарланған. Бүгіндері “Атамекен” бағдарламасы аясында “Әлеуметтік бастамалар картасы” және “Жомарт жүрек” бағыттары бойынша 1 млрд. 297 млн. теңгенің 8 жобасы мен 126 шарасы, 741,478 млн. теңгенің 97 әлеуметтік жобасы жүзеге асырылған.
Содан кейін форум жұмысы жерлестердің жылы жүздесуімен жалғасты. Облыс әкімінің орынбасары Мадияр Қожахмет форумды аша отырып, жиынның өңірден шыққан азаматтарға өскен өлкенің бүгінгі тыныс-тіршілігімен таныстыру, өңірдің өркендеуіне үлес қосқан жерлестерімізді дәріптеу мақсатында ұйымдастырылғанын жеткізді.
Өз елінде, туған өңірінде жүрген кезде адам оның қадір-қасиетін терең түсініп, қажетті деңгейде бағаламауы мүмкін. Дегенмен, туған жерге деген іңкәрлік сезім мен перзенттік парыз, аңсау мен сағыныш одан жыраққа кеткен кезде көбірек көрініс беретіні дәлелдеуді қажет етпейді. Осынау заманда сағыныш сезімі туған топыраққа қарай жетелеген жерлестеріміздің табысқа жетпеген саласы жоқ.
Шара барысында сөз алған Нұрсұлу Бөкетова үшін туған өңір өте ыстық. Бүгінде Евней Букетов атындағы Қарағанды мемлекеттік университетінің кафедра меңгерушісі, “Лингва” тіл және аударма институтының ректоры Нұрсұлу Ыбырайқызы өзі өскен өлкенің ыстық құшағын қатты сағынғанын жеткізді. Білім саласында белгілі тұлға өзінің туған өлкесіндегі оң өзгерістерге таңданысын жасырмады. Облыс орталығының сәулеті айтарлықтай өзгергенін тілге тиек еткен Нұрсұлу Ыбырайқызы Шал ақын ауданындағы Сергеевқа қаласында қаңырап бос тұрған ғимараттардың бірін баспанасыз қалған азаматтарға уақытша пана болатын орынға айналдыру жөніндегі жоспарымен бөлісті. Баяндамашының бұл ниетіне сүйсінген көпшілік шынайы ықыласпен қол соқты.
Бұл жиынға Алматы қаласындағы “Геотерм” өндірістік компаниясы” жауапкершілігі шектеулі серіктестігінің директоры, геология-минерология ғылымдарының кандидаты, профессор Дулат Қалитов та қатысты. Ол отыз жылдан бері жырақта жүрсе де, кіндік қаны тамған Есіл ауданындағы Жарғайың ауылында “Данияр-агро” жауапкершілігі шектеулі серіктестігін құрып, ауылдық округке 350 млн. теңге инвестициялық қаржы құйған. Бүгіндері Жарғайың, Өрнек, Мектеп ауылдарының қырыққа жуық тұрғынын жұмыспен қамтыған жерлесіміз жуырда сүт және қымыз өңдеу цехын іске қосты. Ауылына қолдан келген көмегін аямаған кәсіпкер өзге жерлестерін туған өлкеге қолдау көрсетуге шақырды. Ал атақты скрипкашы Жәмила Серкебаева болса, өзінің сөзінде саясат пен экономикадағы ауқымды өзгерістердің өзегі – қоғамдық сананы жедел жетілдіретін “Рухани жаңғыру” жалпыұлттық жобасы екеніне тоқталып, әрбір қазақстандық үшін туған жерінің көсегесін көгертуге атсалысу – парыз екенін тілге тиек етті.
Жиын соңында “Үздік кәсіпкер – 2017” байқауының қорытындысы шығарылып, жеңімпаздар марапатталды. “Үздік кәсіпкер – 2017” өңірлік байқауының “Үздік жас кәсіпкер”, “Табысты бастама”, “Үздік кәсіпкер әйел”, “Үздік отбасылық бизнес”, “Жылдың үздік кәсіпкері” аталымдары бойынша Альбина Қайырбекова (“Кайырбекова А.Е.” ЖК, Тайынша ауданы), Ақмарал Жақыпова (“KORN” ЖК, Есіл ауданы), Раушан Мұстафина (“Мустафина Р.А.” ЖК, Ғабит Мүсірепов атындағы аудан), Юрий Пилипушко (“Пилипушко” ЖК, Мағжан Жұмабаев ауданы) және Ляйла Сайдашева (“ViZaVi Company” ЖШС, Петропавл қаласы) жеңіске жетті. Барлық жеңімпаздар мен жүлдегерлер облыс әкімінің Алғыс хатымен марапатталды.

